CELEX: 32017R1389
Language: et
Date: 2017-07-26 00:00:00
Title: Komisjoni määrus (EL) 2017/1389, 26. juuli 2017, millega muudetakse Euroopa Parlamendi ja nõukogu määruse (EÜ) nr 882/2004 VII lisa seoses ELi referentlabori määramisega toidutekkeliste viiruste jaoks (EMPs kohaldatav tekst )

27.7.2017   
            
            
               ET
            
            
               Euroopa Liidu Teataja
            
            
               L 195/9
            
         KOMISJONI MÄÄRUS (EL) 2017/1389,
   26. juuli 2017,
   millega muudetakse Euroopa Parlamendi ja nõukogu määruse (EÜ) nr 882/2004 VII lisa seoses ELi referentlabori määramisega toidutekkeliste viiruste jaoks
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (1) eriti selle artikli 32 lõiget 5,
   ning arvestades järgmist:
   
               (1)
            
            
               Määruses (EÜ) nr 882/2004 on sätestatud Euroopa Liidu (EL) toidu-, sööda- ja loomatervishoiualaste referentlaborite üldised ülesanded, kohustused ja nõuded. ELi toidu ja sööda referentlaborid on loetletud nimetatud määruse VII lisa I osas. Loetelu ei hõlma ELi referentlaborit toidutekkeliste viiruste jaoks. Kõnealuse määruse artikli 32 lõikes 5 on sätestatud, et komisjon võib VII lisasse kanda teisi referentlaboreid.
            
         
               (2)
            
            
               ELi referentlaborid peaksid hõlmama sööda- ja toidualaste õigusnormide ning loomatervishoiu valdkondi, kus on vaja täpseid analüütilisi ja diagnostilisi tulemusi. Kuigi toidus esinevate viiruste avastamiseks on olemas usaldusväärseid meetodeid, on kontrolli tõhusus raskendatud, kuna testide kasutamises puudub ühtsus. Asjaolu tõttu, et ei tehta pädevuskontrolle hindamaks riiklike referentlaborite kasutatavaid meetodeid ja nende võimekust teste kasutada, on mõnel riiklikul referentlaboril raske saada vajalikku akrediteeringut, mida on vaja määruse (EÜ) nr 882/2004 nõuete kohaseks tegutsemiseks. Kuna ELi referentlabor toidutekkeliste viiruste jaoks puudub, asetab see pädevad asutused keerulisse olukorda ametliku kontrolli tegemisel selles valdkonnas.
            
         
               (3)
            
            
               Komisjon kuulutas 16. detsembril 2016 välja konkursi, et valida ja määrata Euroopa Liidu referentlabor toidutekkeliste viiruste jaoks. Valitud labor Livsmedelsverket tuleb määrata ELi referentlaboriks toidutekkeliste viiruste jaoks.
            
         
               (4)
            
            
               Seetõttu tuleks määruse (EÜ) nr 882/2004 VII lisa I osa vastavalt muuta.
            
         
               (5)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 882/2004 VII lisa I osasse lisatakse punkt 22:
   
      „22.   ELi referentlabor toidutekkeliste viiruste jaoks
      
      Livsmedelsverket
      Uppsala
      Rootsi“.
   
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. juuli 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 165, 30.4.2004, lk 1.